2015-yilda Qishloq joylarda namunaviy loyihalar bo‘yicha yakka tartibdagi uy-joy qurilishi dasturi va 2016-yilgi qurilishning asosiy parametrlari to‘g‘risida

Qayd etib o‘tilsinki, 2009 — 2013-yillar mobaynida Qishloq joylarda namunaviy loyihalar bo‘yicha yakka tartibdagi uy-joy qurilishi davlat dasturini amalga oshirish natijasida 159 ta qishloq tumanlarida 1248 ta kompleks tarzda qurilgan yangi uy-joy massivlari vujudga keltirilib, ularda jami maydoni 4,6 mln kvadrat metrdan ortiq bo‘lgan 33,5 mingtadan ko‘proq zamonaviy yakka tartibdagi shinam uy-joylar barpo etildi. 1677 km suv ta’minoti tarmoqlari, 1039 km elektr tarmoqlari, 1346 km gaz ta’minoti tarmoqlari va 981 km avtomobil yo‘llari, shuningdek mingdan ziyod ijtimoiy va bozor infrastrukturasi obyektlari foydalanishga topshirildi.
 Qishloq aholi punktlarining arxitektura-rejalashtirish qiyofasini yanada tubdan yaxshilash, namunaviy loyihalar bo‘yicha yakka tartibdagi uy-joy qurilishi ko‘lamini kengaytirish, qishloqda transport, muhandislik-kommunikatsiya va ijtimoiy infratuzilma obyektlarini jadal rivojlantirish hisobiga qishloq aholisining turmush darajasi va sifatini oshirish maqsadida:
 1. O‘zbekiston Respublikasi Iqtisodiyot vazirligi, Moliya vazirligi, “Davarxitektqurilish” qo‘mitasi va “Qishloq qurilish invest” injiniring kompaniyasi MChJ tomonidan “Qishloq qurilish bank” ATB, Tashqi iqtisodiy faoliyat milliy banki va “Ipoteka bank” ATIB (ishtirok etuvchi tijorat banklari), Qoraqalpog‘iston Respublikasi Vazirlar Kengashi va viloyatlar hokimliklari bilan birgalikda ishlab chiqilgan 2015-yilda Qishloq joylarda namunaviy loyihalar bo‘yicha yakka tartibdagi uy-joy qurilishi dasturi 1-ilovaga muvofiq, shuningdek 2016-yilda namunaviy loyihalar bo‘yicha uy-joylar barpo etish yuzasidan qurilish ishlariga tayyorgarlik ko‘rishning asosiy parametrlari 2-ilovaga muvofiq ma’qullansin. 
 2. Quyidagilar:
 O‘zbekiston Respublikasi bilan Osiyo taraqqiyot banki (OTB) o‘rtasida tuzilgan “Qishloq joylarda uy-joy qurilishini rivojlantirish” loyihasini ko‘p transhli moliyalashtirish dasturini amalga oshirish bo‘yicha Hadli bitimga muvofiq 2015-yilda ishtirok etuvchi tijorat banklari orqali qayta moliyalashtiriladigan qarzning 100,0 mln AQSh dollarigacha bo‘lgan uchinchi transhi berilishi;
 Islom taraqqiyot banki (ITB) Direktorlar Kengashi tomonidan 2015-yilda qishloq joylarda namunaviy loyihalar bo‘yicha yakka tartibdagi uy-joylar va ular bilan birga infratuzilma obyektlari qurilishini moliyalashtirish uchun ITBning 100,0 mln AQSh dollari miqdoridagi moliyaviy mablag‘lari ajratilishi ma’qullangani ma’lumot uchun qabul qilinsin.
 Belgilansinki, OTB qarzining uchinchi transhini so‘ndirish, qarz bo‘yicha foizlar va komissiyalarni to‘lash, shuningdek ITBning moliyaviy mablag‘larini ustama haqi bilan birga qaytarish ishtirok etuvchi tijorat banklari va O‘zbekiston Respublikasi Davlat budjeti mablag‘lari hisobidan amalga oshiriladi.
 3. O‘zbekiston Respublikasi moliya vaziriga O‘zbekiston Respublikasi nomidan:
 “Qishloq joylarda uy-joy qurilishini rivojlantirish” loyihasini ko‘p transhli moliyalashtirish dasturining uchinchi transhiga OTB bilan qarz bitimini;
 davriy moliyalashtirish uchun “Qishloq joylarda uy-joy qurilishini rivojlantirish” loyihasini ko‘p transhli moliyalashtirish dasturining uchinchi transhi mablag‘larini ajratish bo‘yicha OTBga talabnomani;
 OTB qarzining uchinchi transhini qayta kreditlash to‘g‘risida ishtirok etuvchi tijorat banklari bilan bitimni;
 “Qishloq joylarda uy-joy qurilishini rivojlantirish” loyihasi bo‘yicha ITB bilan “Istisna'a” bitimi va agentlik bitimini;
 “Qishloq joylarda uy-joy qurilishini rivojlantirish” loyihasi bo‘yicha ITBning moliyaviy mablag‘larini qaytarish va unga xizmat ko‘rsatish to‘g‘risida “Qishloq qurilish bank” ATB bilan bitimni imzolash vakolati berilsin.
 “Qishloq qurilish bank” ATB, Tashqi iqtisodiy faoliyat milliy banki, “Ipoteka bank” ATIB “Qishloq joylarda uy-joy qurilishini rivojlantirish” loyihasini ko‘p transhli moliyalashtirish dasturi doirasidagi qarzning uchinchi transhi bo‘yicha OTB bilan loyihaviy bitimni imzolasinlar.
 4. O‘zbekiston Respublikasi Adliya vazirligi:
 “Qishloq joylarda uy-joy qurilishini rivojlantirish” loyihasini ko‘p transhli moliyalashtirish dasturining uchinchi transhiga OTB bilan qarz bitimi bo‘yicha;
 “Qishloq joylarda uy-joy qurilishini rivojlantirish” loyihasini ko‘p transhli moliyalashtirish dasturi doirasida qarzning uchinchi transhini qayta kreditlash to‘g‘risida ishtirok etuvchi tijorat banklari bilan bitim bo‘yicha;
 “Qishloq joylarda uy-joy qurilishini rivojlantirish” loyihasi yuzasidan ITB bilan “Istisna'a” bitimi bo‘yicha;
 “Qishloq joylarda uy-joy qurilishini rivojlantirish” loyihasi yuzasidan ITB bilan agentlik bitimi bo‘yicha yuridik xulosalar bersin.
 5. O‘zbekiston Respublikasi Iqtisodiyot vazirligi, “Davarxitektqurilish” qo‘mitasi, “O‘zqurilishmateriallari” AK, Qoraqalpog‘iston Respublikasi Vazirlar Kengashi va viloyatlar hokimliklarining Dastur doirasidagi ishlar va 2016-yilda bo‘lajak qurilish ishlarining ko‘lamlari kengayishini hisobga olgan holda, 3-ilovaga muvofiq, qurilish industriyasi korxonalarining amaldagi quvvatlarini oshirish hamda ixtisoslashtirilgan qo‘shimcha qurilish tashkilotlarini barpo etish chora-tadbirlarini amalga oshirish to‘g‘risidagi takliflari qabul qilinsin.
 6. 2017-yilning 1-yanvarigacha:
 “O‘zsanoateksport” AJ 4-ilovaga* muvofiq qishloq joylarda namunaviy loyihalar bo‘yicha yakka tartibdagi uy-joylar qurilishi ehtiyojlari uchun olib kelinadigan, respublikada ishlab chiqarilmaydigan yog‘och-taxta, tomga yopiladigan metall tunukalar va yog‘och-payraha qirindilaridan tayyorlangan plitalar uchun bojxona to‘lovlaridan (bojxona yig‘imlaridan tashqari), shuningdek ular “Qishloq qurilish invest” IK MChJga sotilganida qo‘shilgan qiymat solig‘i to‘lashdan;
 yordamchi pudratchi tashkilotlar — “tayyor holda topshirish” sharti bilan qishloq joylarda namunaviy loyihalar bo‘yicha yakka tartibdagi uy-joylar qurilishi doirasida “Qishloq qurilish invest” IK MChJ injiniring kompaniyasi bilan shartnomalar tuzgan pudrat tashkilotlari bilan shartnoma asosida o‘zlari bajaradigan ishlar hajmi bo‘yicha yagona soliq to‘lovini to‘lashdan;
 qurilish materiallari va uskunalari ishlab chiqaruvchi korxonalar — O‘zbekiston Respublikasi Vazirlar Mahkamasi tomonidan tasdiqlanadigan ro‘yxat asosida Dastur doirasida “Qishloq qurilish invest” IK MChJga sotiladigan qurilish materiallari va uskunalari hajmi bo‘yicha qo‘shilgan qiymat solig‘i to‘lashdan, davlat maqsadli jamg‘armalariga majburiy ajratmalardan va yagona soliq to‘lovidan ozod etilsin.
 7. OTB ishtirokida “Qishloq joylarda uy-joy qurilishini rivojlantirish” loyihasini ko‘p transhli moliyalashtirish dasturini hamda ITB ishtirokida “Qishloq joylarda uy-joy qurilishini rivojlantirish” loyihasini amalga oshirish davrida, shuningdek kafolat muddati davrida:
 O‘zbekiston Respublikasining norezident-yuridik shaxslari (loyihalarning ijrochilari) foyda solig‘i to‘lashdan;
 mazkur loyihalarni amalga oshirishda ishtirok etayotgan xorijiy jismoniy shaxslar — jismoniy shaxslardan olinadigan daromad solig‘i to‘lashdan;
 loyihalarni amalga oshirish doirasida OTB va ITBning qarz mablag‘lari hisobiga sotib olinadigan tovarlar (ishlar, xizmatlar) — qo‘shilgan qiymat solig‘idan ozod qilinsin.
 Yuqorida ko‘rsatilgan imtiyozlar berilishi natijasida bo‘shaydigan mablag‘lar summasi O‘zbekiston Respublikasining loyihalarni amalga oshirishga qo‘shgan hissasi ekanligi belgilab qo‘yilsin.
 8. O‘zbekiston Respublikasi Moliya vazirligi, Iqtisodiyot vazirligi, Markaziy banki va ishtirok etuvchi tijorat banklarining qishloq joylarda tasdiqlangan namunaviy loyihalar bo‘yicha yakka tartibdagi uy-joy qurilishi uchun jismoniy shaxslarga beriladigan ipoteka kreditlarining imtiyozli davrini bir yildan uch yilga oshirish to‘g‘risidagi takliflari qabul qilinsin.
 9. Belgilab qo‘yilsinki, 2015-yilning 1-fevralidan boshlab:
 “Qishloq qurilish invest” IK MChJ — qishloq joylarda namunaviy loyihalar bo‘yicha yakka tartibdagi uy-joy qurilishi masalalarida yakka tartibdagi imorat quruvchilar bilan nizolarni hal etish to‘g‘risidagi da’volar bo‘yicha;
 ishtirok etuvchi tijorat banklari — qishloq joylarda namunaviy loyihalar bo‘yicha yakka tartibdagi uy-joy qurilishi uchun berilgan imtiyozli ipoteka kreditlari yuzasidan qarz oluvchilarning kreditorlik qarzlarini undirib olish to‘g‘risidagi da’volari bo‘yicha umumiy yurisdiksiya sudlarida davlat boji to‘lashdan ozod qilinadilar.
 10. O‘zbekiston Milliy teleradiokompaniyasi, Milliy axborot agentligi, O‘zbekiston matbuot va axborot agentligi, Qoraqalpog‘iston Respublikasi Vazirlar Kengashi, viloyatlar hokimliklari, “Qishloq qurilish invest” IK MChJ, ishtirok etuvchi tijorat banklari bilan birgalikda qishloq joylarda namunaviy loyihalar bo‘yicha yakka tartibdagi uy-joy qurilishi dasturining maqsad va vazifalarini, uni amalga oshirishning borishi hamda qishloq qiyofasini tubdan yaxshilash, qishloq aholisining turmush darajasi va sifatini oshirish yuzasidan qabul qilinayotgan chora-tadbirlar ommaviy axborot vositalarida keng ko‘lamda yoritilishini tashkil qilsinlar, ko‘rsatuv, eshittirish va maqolalar ijtimoiy reklama shartlarida joylashtirilishini ta’minlasinlar.
 11. O‘zbekiston Respublikasi Prezidentining ba’zi qarorlariga 5-ilovaga muvofiq o‘zgartishlar kiritilsin.
 12. Mazkur qarorning ijrosini nazorat qilish O‘zbekiston Respublikasining Bosh vaziri Sh.M. Mirziyoyev zimmasiga yuklansin.
 1. O‘zbekiston Respublikasi Prezidentining “Uy-joy fondini foydalanishga tayyor holda topshirish shartlarida rekonstruksiya qilish va ta’mirlash bo‘yicha pudrat ishlarini kengaytirishni rag‘batlantirishga doir qo‘shimcha chora-tadbirlar to‘g‘risida” 2009-yil 29-yanvardagi PQ-1051-sonli qarori 3-bandining birinchi xatboshidagi “2016” raqami “2017” raqami bilan almashtirilsin.
 2. O‘zbekiston Respublikasi Prezidentining “Qishloq qurilish bank” aksiyadorlik tijorat bankini tashkil etish to‘g‘risida” 2009-yil 30-martdagi PQ-1083-sonli qarorida:
 a) 4-bandining to‘rtinchi xatboshidagi “(2015-yilda O‘zbekiston Respublikasi Markaziy bankining foiz stavkasiga teng)” so‘zlari chiqarib tashlansin;
 b) 6-bandidagi “2016” raqami “2017” raqami bilan almashtirilsin.
 3. O‘zbekiston Respublikasi Prezidentining “Qishloq joylarda uy-joy qurilishi ko‘lamini kengaytirishga oid qo‘shimcha chora-tadbirlar to‘g‘risida” 2009-yil 3-avgustdagi PQ-1167-sonli qarorida:
 a) 3-bandida:
 ikkinchi xatboshidagi “har yili 1-oktabrgacha” so‘zlari “har yili 1-aprelgacha” so‘zlari bilan almashtirilsin;
 uchinchi xatboshidagi “1-noyabrgacha bo‘lgan muddatda” so‘zlari “har yili 1-maygacha” so‘zlari bilan almashtirilsin;
 b) 8-bandidagi “2016” raqami “2017” raqami bilan almashtirilsin;
 v) 9-bandi quyidagi tahrirda bayon etilsin:
 “O‘zbekiston Respublikasi Prezidentining “Yosh oilalarni moddiy va ma’naviy qo‘llab-quvvatlashga doir qo‘shimcha chora-tadbirlar to‘g‘risida” 2007-yil 18-maydagi PF-3878-son Farmonining 4-bandi qishloq joylarda “Qishloq qurilish bank” ATB, O‘zbekiston Respublikasi Tashqi iqtisodiy faoliyat milliy banki va “Ipoteka bank” ATIB kreditlari hisobidan namunaviy loyihalar bo‘yicha yakka tartibda imorat quruvchilarga, shuningdek mazkur kreditlar bo‘yicha qarz oluvchi sheriklar hisoblanuvchi ularning oila a’zolari (er, xotin, ota-ona, farzandlar)ga nisbatan tatbiq etilsin”.
 4. O‘zbekiston Respublikasi Prezidentining “Osiyo taraqqiyot banki ishtirokida “Qishloq joylarda uy-joy qurilishini rivojlantirish” loyihasini ko‘p transhli moliyalashtirish dasturini amalga oshirishning birinchi navbatdagi chora-tadbirlari to‘g‘risida” 2012-yil 11-yanvardagi PP-1683-sonli qarorida:
 a) 1-bandida:
 uchinchi xatboshidagi “to‘rtta” so‘zi “uchta” so‘zi bilan almashtirilsin;
 beshinchi xatboshidagi “ikkinchi, uchinchi va to‘rtinchi” so‘zlari “birinchi, ikkinchi va uchinchi” so‘zlari bilan almashtirilsin;
 b) 2-bandining uchinchi xatboshidagi “ikkinchi, uchinchi va to‘rtinchi” so‘zlari “ikkinchi va uchinchi” so‘zlari bilan almashtirilsin.
 5. O‘zbekiston Respublikasi Prezidentining “Qishloq joylarda namunaviy loyihalar bo‘yicha yakka tartibdagi uy-joylar qurilishining 2013-yil Dasturi to‘g‘risida” 2013-yil 4-yanvardagi PQ-1902-sonli qarorida:
 a) 1-bandining ikkinchi xatboshidagi “1, 1a va 1b-ilovalariga” so‘zlari “1-ilovaga” so‘zlari bilan almashtirilsin;
 b) 8-bandining ikkinchi xatboshidagi “1b” raqami “1” raqami bilan almashtirilsin;
 v) 1, 1a va 1b-ilovalari quyidagi mazmundagi 1-ilova bilan almashtirilsin:
 6. O‘zbekiston Respublikasi Prezidentining “Qishloq joylarda namunaviy loyihalar bo‘yicha yakka tartibdagi uy-joylar qurilishining 2014-yil Dasturi to‘g‘risida” 2013-yil 15-noyabrdagi PQ-2068-sonli qarori 3-bandining ikkinchi xatboshi quyidagi tahrirda bayon etilsin.
 “Qishloq qurilish bank”ATB, O‘zbekiston Respublikasi Tashqi iqtisodiy faoliyat milliy banki, “Ipoteka bank” ATIBning buyurtmalariga binoan qishloq joylarda namunaviy loyihalar bo‘yicha yakka tartibdagi uy-joylarni “kaliti bilan topshirish” sharti asosida qurilishini moliyalashtirish uchun maqsadli yo‘naltiriladigan milliy valyutada foiz stavkasi yiliga 3 foiz, imtiyozli davri 5 yil bo‘lgan 15 yil muddatga kredit liniyalarini ochsin;”.